Karen Hækkerup (S), 2010-01-12:
Fra Socialdemokraternes side bakker vi op om, at man moderniserer politiklagenævnssystemet, og vi er tilfredse med, at man har taget udgangspunkt i den betænkning, der blev afgivet for nogle år siden, om at implementere de forbedringer, der blev lagt op til, sådan at de bliver til virkelighed.
Politiklagenævnet kommer til at behandle flere forskellige typer sager.
Det er bl.a. den type sager, hvor borgerne oplever, at politiet ikke opfører sig ordentligt, eller at politiet gør noget forkert, det vil sige adfærdsklager, og når det drejer sig om de sager, kan der jo være tale om to udlægninger af virkeligheden.
Den ene kan være, at betjentene rent faktisk har trådt ved siden af, og den anden kan være, at borgerne har misforstået enten bevidst eller ubevidst.
Det er vigtigt, når vi har et retssamfund, at befolkningen i høj grad også har tillid til politiet.
Og der må man sige, at vi i Danmark har et politikorps, som befolkningen har tillid til, og det med god grund.
Men der er selvfølgelig altid grund til, hvis der kommer en klagesag, der skal undersøges, at det bliver gjort ordentligt, og at det bliver gjort uvildigt, så derfor bakker vi fuldt og helt op om de forbedringer, der ligger i det nye system.
Der er en enkelt ændring til forslaget, som jeg godt kunne tænke mig blev taget med under udvalgsarbejdet, og som også ligger i forlængelse af det spørgsmål, fru Line Barfod før stillede til hr. Kim Andersen fra Venstre.
Vi ser også meget gerne, at man kigger mere positivt på at udvide den grad af konfliktmægling, der er lagt op til.
For hvis en borger og en betjent på en eller anden måde er gået skævt af hinanden, kan det måske godt være mere fremkommeligt, at den borger og den betjent sætter sig sammen og snakker om tingene over en kop kaffe eller et glas vand for at finde en løsning og finde ud af, hvordan man opfatter situationen, og hvorfor man gjorde, som man gjorde, sådan at situationer om mindre uenigheder kan løses, uden at der behøver at komme en større sag ud af det.
Det, man lægger op til i det her papir, er, at det skal være en overordnet politimand, som man skal kunne få den her samtale med.
Det kan selvfølgelig også være udmærket, men i de mindre sager kunne det måske være udmærket at bruge frivillighedsprincippet, tage en dialog om tingene og komme til en afklaring, så man i virkeligheden forsøgte at finde en løsning, uden at tingene blev pisket op til en sag.
Så vi vil meget gerne være med til under udvalgsarbejdet at undersøge, om der eventuelt kan stilles et ændringsforlag, sådan at det begrænsede forsøg, der bliver lagt op til, kan blive gjort lidt større, fordi konfliktmægling, også når det drejer sig om adfærdsklager, helt sikkert vil være noget, der også vil øge befolkningens tillid til politiet.
Men overordnet set kan vi bakke op om forslaget.
Vi synes, der er nogle gode takter i det.
Jeg har dog yderligere et spørgsmål, der drejer sig om evaluering.
Vi har et politiklagesystem, som nu bliver afløst af noget nyt, men jeg synes, at det må være vigtigt, at vi prøver at give hinanden håndslag på, at vi så vil følge med i, hvordan det her nye virker.
Derfor synes jeg, at vi skal aftale med hinanden, at vi laver en form for undersøgelse eller evaluering, så vi følger med og ser, om de ændringer, som vi nu foretager med oprettelsen af Den Uafhængige Politiklagemyndighed, også lever op til de forventninger, vi har til det.